Title: ระเบียบกรมสรรพสามิต ว่าด้วยการปฏิบัติเกี่ยวกับการรับชำระเงินค่าธรรมเนียมใบอนุญาตขายสุรา ยาเส้น ยาสูบ และไพ่ ผ่านตัวแทนรับชำระเงิน พ.ศ. 2557

ระเบียบกรมสรรพสามิต

ระเบียบกรมสรรพสามิต
ว่าด้วยการปฏิบัติเกี่ยวกับการรับชำระเงินค่าธรรมเนียมใบอนุญาตขายสุรา
ยาเส้น ยาสูบ
และไพ่ ผ่านตัวแทนรับชำระเงิน พ.ศ. ๒๕๕๗[๑]

เพื่อเป็นการอำนวยความสะดวกแก่ผู้ขอใบอนุญาตขายสุราประเภทที่ ๓
และประเภทที่ ๔ ตามพระราชบัญญัติสุรา พ.ศ. ๒๔๙๓ ใบอนุญาตขายยาเส้น ประเภท ๒ ประเภท
๓ ใบอนุญาตขายยาสูบ ประเภท ๓ ตามพระราชบัญญัติยาสูบ พ.ศ. ๒๕๐๙
และใบอนุญาตขายไพ่ประเภทขายปลีกตามพระราชบัญญัติไพ่ พุทธศักราช ๒๔๘๖
ในการรับชำระเงินค่าธรรมเนียมใบอนุญาตประเภทต่าง ๆ
ให้แก่กรมสรรพสามิตโดยผ่านตัวแทนรับชำระเงิน และเพื่อให้การปฏิบัติของเจ้าหน้าที่สรรพสามิตเกี่ยวกับการรับชำระเงินค่าธรรมเนียมใบอนุญาตประเภทต่าง
ๆ ดังกล่าวผ่านตัวแทนรับชำระเงินเป็นไปด้วยความถูกต้อง เรียบร้อย กรมสรรพสามิต
จึงออกระเบียบกำหนดขั้นตอนการปฏิบัติของตัวแทนรับชำระเงินและของเจ้าหน้าที่สรรพสามิตเกี่ยวกับการรับชำระเงินค่าธรรมเนียมใบอนุญาตขายสุรา
ยาเส้น ยาสูบ และไพ่ ผ่านตัวแทนรับชำระเงินไว้ ดังต่อไปนี้

ข้อ ๑  ระเบียบนี้เรียกว่า
ระเบียบกรมสรรพสามิต
ว่าด้วยการปฏิบัติเกี่ยวกับการรับชำระเงินค่าธรรมเนียมใบอนุญาตขายสุรา ยาเส้น
ยาสูบ และไพ่ ผ่านตัวแทนรับชำระเงิน พ.ศ. ๒๕๕๗

ข้อ ๒  ระเบียบนี้ให้ใช้บังคับตั้งแต่วันออกประกาศเป็นต้นไป

หมวด ๑
บททั่วไป

ข้อ ๓  ในระเบียบนี้
ผู้ขอใบอนุญาต หมายความว่า
ผู้ขอใบอนุญาตขายสุรา ยาเส้น ยาสูบ และไพ่ รายเดิม
ซึ่งมีรายละเอียดข้อมูลประเภทใบอนุญาต ชื่อและสถานที่ตั้งของผู้รับอนุญาตเหมือนในปีก่อน
ตามที่ระบุไว้ ในแบบการขอใบอนุญาตขายสุรา ยาเส้น ยาสูบ และไพ่ (สยพ.๑)
สยพ.๑ หมายความว่า
แบบการขอใบอนุญาตขายสุรา ยาเส้น ยาสูบและไพ่ ที่กรมสรรพสามิต ส่งให้ผู้ขอใบอนุญาต
ตัวแทนรับชำระเงิน หมายความว่า
นิติบุคคลตามประมวลกฎหมายแพ่งและพาณิชย์ที่ได้ทำบันทึกข้อตกลงการให้ความร่วมมือในการรับชำระเงินค่าธรรมเนียมใบอนุญาตขายสุรา
ยาเส้น ยาสูบ และไพ่ กับกรมสรรพสามิต
ค่าธรรมเนียมใบอนุญาตขายสุรา ยาเส้น ยาสูบ และไพ่ หมายความว่า ค่าธรรมเนียมใบอนุญาตขายสุราประเภทที่ ๓ ประเภทที่ ๔
ตามพระราชบัญญัติสุรา พ.ศ. ๒๔๙๓ ค่าธรรมเนียมใบอนุญาตขายยาเส้น ประเภท ๒ ประเภท ๓
ค่าธรรมเนียมใบอนุญาตขายยาสูบประเภท ๓ ตามพระราชบัญญัติยาสูบ พ.ศ. ๒๕๐๙
และค่าธรรมเนียมใบอนุญาตขายไพ่ประเภทขายปลีกตามพระราชบัญญัติไพ่ พุทธศักราช ๒๔๘๖
รวมทั้งเงินหรือค่าธรรมเนียมที่เรียกเก็บตามกฎหมายอื่นที่ระบุไว้ในแบบการขอใบอนุญาตขายสุรา
ยาเส้น ยาสูบและไพ่ (สยพ.๑)

หมวด ๒
วิธีการรับชำระค่าธรรมเนียมใบอนุญาตของตัวแทนรับชำระเงิน

ข้อ ๔  เมื่อผู้ขอใบอนุญาตขายสุรา
ยาเส้น ยาสูบ และไพ่ นำแบบ สยพ.๑
ไปติดต่อผ่านตัวแทนรับชำระเงินเพื่อขอใบอนุญาตขายสุรา ยาเส้น ยาสูบ และไพ่
ให้ตัวแทนรับชำระเงินปฏิบัติ ดังนี้
๔.๑ รับชำระเงินค่าธรรมเนียมใบอนุญาตขายสุรา ยาเส้น ยาสูบ และไพ่ ณ
จุดบริการรับชำระเงินทุกสาขาของตัวแทนรับชำระเงิน
ให้ตรงตามที่ระบุในแบบการขอใบอนุญาตขายสุรา ยาเส้น ยาสูบ และไพ่ (สยพ.๑)
พร้อมกับเรียกเก็บค่าธรรมเนียมการให้บริการของตัวแทนรับชำระเงิน
๔.๒ ตัวแทนรับชำระเงินออกใบแสดงการชำระค่าธรรมเนียมใบอนุญาต
๔.๓ ตัวแทนรับชำระเงินสาขา
รวบรวมรายละเอียดข้อมูลการชำระค่าธรรมเนียม
พร้อมสรุปยอดเงินค่าธรรมเนียมใบอนุญาตในสิ้นวัน
และส่งให้ตัวแทนรับชำระเงินสำนักงานใหญ่ในวันถัดไป
๔.๔ ตัวแทนรับชำระเงินสำนักงานใหญ่
ตรวจสอบรายละเอียดข้อมูลกับยอดเงินที่ได้รับจากตัวแทนรับชำระเงินสาขา
แล้วให้ส่งเงินค่าธรรมเนียมใบอนุญาตขายสุรา ยาเส้น ยาสูบ และไพ่
ให้สำนักงานสรรพสามิตพื้นที่หรือสำนักงานสรรพสามิตพื้นที่สาขา
แห่งสถานที่ที่สถานประกอบการตั้งอยู่ แล้วแต่กรณี

หมวด ๓
วิธีการปฏิบัติสำหรับเจ้าหน้าที่สรรพสามิต

ข้อ ๕  เมื่อผู้ขอใบอนุญาตขายสุรา
ยาเส้น ยาสูบ และไพ่ นำแบบการขอใบอนุญาตขายสุรา ยาเส้น ยาสูบ และไพ่ (สยพ.๑)
ไปติดต่อที่ตัวแทนรับชำระเงิน เพื่อขอใบอนุญาตขายสุรา ยาเส้น ยาสูบ และไพ่
และได้ชำระเงินค่าธรรมเนียมใบอนุญาตขายสุรา ยาเส้น ยาสูบ และไพ่
แล้วให้เจ้าหน้าที่สรรพสามิตปฏิบัติ ดังนี้
๕.๑ เจ้าหน้าที่สรรพสามิตประจำศูนย์สารสนเทศมีหน้าที่ดำเนินการ
ดังต่อไปนี้
๕.๑.๑ Login เข้าสู่ระบบงานใบอนุญาตและดาวน์โหลดข้อมูลการชำระค่าใบอนุญาตผ่านตัวแทนรับชำระเงินประจำวัน
ทุกวันทำการ
๕.๑.๒ นำข้อมูลเข้าสู่ระบบงานใบอนุญาตของกรมสรรพสามิตและทำการ Update ข้อมูลเพื่อให้ข้อมูลดังกล่าวมีสถานะ ขอใบอนุญาตแล้วแต่ยังไม่ได้พิมพ์ใบอนุญาต
๕.๑.๓ พิมพ์รายงานเพื่อตรวจสอบการ Update ข้อมูลว่าถูกต้องครบถ้วน
และไม่มีข้อผิดพลาดใด ๆ หากพบข้อผิดพลาดจะได้ดำเนินการประสานงานแก้ไขให้ถูกต้องต่อไป
๕.๑.๔
ส่งรายงานสรุปการชำระเงินค่าธรรมเนียมใบอนุญาตผ่านตัวแทนรับชำระเงินไปให้สำนักงานสรรพสามิตพื้นที่และสำนักงานสรรพสามิตพื้นที่สาขา
๕.๒
เจ้าหน้าที่สรรพสามิตประจำสำนักงานสรรพสามิตพื้นที่และสำนักงานสรรพสามิต
พื้นที่สาขา มีหน้าที่ดำเนินการ ดังต่อไปนี้
๕.๒.๑
พิมพ์รายงานการรับชำระเงินค่าธรรมเนียมใบอนุญาตผ่านตัวแทนรับชำระเงินประจำวันเพื่อตรวจสอบความถูกต้องกับรายงาน
(Statement) ของธนาคารกรุงไทย
๕.๒.๒ พิมพ์ใบอนุญาตและส่งให้ผู้ขอใบอนุญาตทางไปรษณีย์ โดยวันที่ที่ระบุในใบอนุญาต
เป็นวันเดียวกับวันที่ ที่รับเงินค่าธรรมเนียมใบอนุญาตเข้าระบบใบอนุญาต
๕.๒.๓ จัดทำใบนำส่งเงิน สำหรับการขอใบอนุญาตขายสุรา ยาเส้น ยาสูบ
และไพ่ ที่ชำระเงินผ่านตัวแทนรับชำระเงิน
เพื่อเตรียมนำส่งรวมกับรายได้อื่นที่จัดเก็บในวันนั้น
๕.๒.๔ พิมพ์รายงานสรุปประจำวัน ใบอนุญาตขายสุรา ยาเส้น ยาสูบ และไพ่
ผ่านตัวแทนรับชำระเงิน
กรณีมีปัญหาจำนวนเงินไม่ถูกต้องตรงกับรายงาน
ให้ติดต่อตัวแทนรับชำระเงินที่ฝ่ายสารสนเทศธุรกิจ ที่เบอร์โทรศัพท์ ๐ ๒๖๔๘ ๒๑๒๔ -
๒๕

ข้อ ๖  การปฏิบัติงานรับเงิน
เก็บรักษาเงิน และการนำเงินส่งคลัง ให้ถือปฏิบัติตามระเบียบการรับเงิน
การเก็บรักษาเงิน และการนำเงินส่งคลัง พ.ศ. ๒๕๕๑ และวิธีที่กระทรวงการคลังกำหนด

ข้อ ๗  การบันทึกรายการบัญชี
ให้เจ้าหน้าที่สรรพสามิต ฝ่ายบริหารการจัดเก็บภาษี ทำการบันทึกรายการบัญชีในระบบ GFMIS โดยวิธี Interface

ประกาศ
ณ วันที่ ๑๑ พฤศจิกายน พ.ศ. ๒๕๕๗
สมชาย  พูลสวัสดิ์
อธิบดีกรมสรรพสามิต

ปริยานุช/ผู้จัดทำ
๑๖ มกราคม ๒๕๕๘

วันทิตา/ผู้ตรวจ
๕ กุมภาพันธ์
๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๒ ง/หน้า ๑/๘ มกราคม ๒๕๕๘